आइ गेल छलहुँ, हुनिका ओहि ठाँ,
होरी नञि, होरीक प्रात रहए ।
 काजक तऽ सिर्फ बहाना छल,
छवि - दर्शन केर अभिलाष रहए । ।
 सोझाँ अएलीहि, किछु बात बनल ।
 बढ़ि गेल जेना, मोनक हलचल ।
 अति आनन्दित मुखमण्डल छल,
आनन्दहि बिह्वल गात रहए ।
 आइ गेल छलहुँ, हुनिका ओहि ठाँ,
होरी नञि, होरीक प्रात रहए । ।
 नयन मिलल, पर थिर ने रहल ।
 लाजेँ ने अधर किछु बाजि सकल ।
 की भेल ? - हमहु स्तब्ध रही,
मिलनक अजगुत एहसास रहए ।
 आइ गेल छलहुँ, हुनिका ओहि ठाँ,
होरी नञि, होरीक प्रात रहए । ।
 नहि रंग - अबीर - गुलाल चलल ।
 नहि नयनहि केर ब्यापार चलल ।
 पर अधर हुनिक रक्तिम - रक्तिम,
ओ गाल गुलाबी - लाल रहए ।
 आइ गेल छलहुँ, हुनिका ओहि ठाँ,
होरी नञि, होरीक प्रात रहए । ।
 "विदेह" पाक्षिक मैथिली इ - पत्रिका, वर्ष -५, मास -५१ , अंक -१०२ , १५ मार्च २०१२ मे "स्तम्भ ३॰७" मे प्रकाशित । 